ལྷ་བླ་མ་བྱང་ཆུབ་འོད་ཀྱི་རིང་ལ་ཇོ་བོ་པཎྜི་ཏ་གདན་དྲངས།མངའ་རིས་སུ་ཕེབས་ནས་མཐོ་ལྡིང་གསེར་གྱི་ལྷ་ཁང་དུ་ལོ་གསུམ་གྱི་བར་ལྷུན་ཆགས་པར་བཞུགས།ཟབ་པ་དང་རྒྱ་ཆེ་བའི་དམ་པའི་ཆོས་མཐའ་ཡས་པ་གསུངས་ཤིང་གནས་དེ་བྱིན་གྱིས་བརླབས།མདོ་སྔགས་ཀྱི་གཞུང་མང་པོ་བོད་སྐད་དུ་བསྒྱུར།དེ་ནས་མཁན་རབས་མང་དུ་སོང་བའི་དུས་རབས་བཅོ་ལྔ་པའི་ནང་རྗེ་ཙོང་ཁ་པ་ཆེན་པོའི་དངོས་སློབ་བསྟན་པ་ཕྱོགས་མཐར་སྐྱོང་བ་དྲུག་གི་གྲས་སུ་གཏོགས་པ་གུ་གེ་ངག་དབང་གྲགས་པས་མངའ་རིས་བདག་པོ་འབངས་དང་བཅས་པ་འཇམ་མགོན་ཆོས་ཀྱི་རྒྱལ་པོའི་རིང་ལུགས་སུ་བསྒྱུར།མཐོ་ལྡིང་གི་གདན་སའི་ཁྲིར་ཕེབས་ཟབ་པ་དང་རྒྱ་ཆེ་བའི་དམ་པའི་ཆོད་ཀྱི་འཁོར་ལོ་བསྐོར་བས་ཞྭ་སེར་རིང་ལུགས་འཆང་བའི་དགོན་གནས་སུ་བསྒྱུར།དེ་ནས་མཁན་རབས་བཅུ་གསུམ་སོང་བའི་སྐབས་པཎ་ཆེན་བློ་བཟང་ཆོས་ཀྱི་རྒྱལ་མཚན་དགོན་གནས་དེར་ཞབས་སེན་གྱི་འཁོར་ལོ་བཀོད་དེ་བྱིན་གྱིས་བརླབས།དེར་འཁོད་པའི་སེར་སྐྱ་མཆོག་དམན་ཀུན་ཆོས་ཀྱི་བདུད་རྩིས་ཚིམ་པར་མཛད།རྒྱལ་བའི་དབང་པོ་ལྔ་པ་ཆེན་པོས་ཀྱང་འཕྲུལ་སྣང་གཙུག་ལག་ཁང་གི་བར་ཁང་ཉམས་གསོ་གནང་ནས་དེའི་ལྡེབས་བྲིས་ཁྱད་དུ་འཕགས་པ་བཞེངས་དགོངས་པ་ན་མཐོ་ལྡིང་གཙུག་ལག་ཁང་གི་ལྡེབས་བྲིས་ནས་རྒྱུད་སྡེ་བཞིའི་དཀྱིལ་འཁོར་རྣམས་ཁུངས་དང་ལྡན་ཞིང་དཔེར་འོས་པ་ཐུགས་སུ་ཆུབ་པས།བར་ཁང་དུ་དཀྱིལ་འཁོར་དེ་དག་ཇི་འདྲ་བ་དེ་བཞིན་དུ་བཞེངས་ཤིང་མཐོ་ལྡིང་གི་ལྡེབས་བྲིས་རྣམས་ལ་བསྔགས་པའི་མེ་ཏོག་ཡང་འཐོར་བར་མཛད།ཕྱིས་མཐོ་ལྡིང་གི་གཙུག་ལག་ཁང་དེ་ཉིད་སེར་བྱེས་མཁས་སྙན་གྲྭ་ཚང་གི་དགོན་ལག་ཏུ་གྱུར་ནས་མཁན་པོ་ཡང་དེ་ནས་གཏོང་བའའི་སྲོལ་ཡོད་པ་བཅས་སོ།